娛圈單打:又係呢家愛生事 仲要獻世到幾時
2024年04月18日 00:04
東網電視
更多新聞短片
如果要投選全港最愛生事家庭,相信張致恒(Steven)與太太雯雯應會大熱當選。唔係誇張,佢哋又有新聞啦。話說雯雯再度爆Seed,大爆屋企被人Cut電,「小朋友冇得煮嘢食,又冇熱水沖奶,不停喊」,揚言已超出其容忍範圍。不過賣慘不但換不到同情,仲反被斥為煩到嘔!計本欄話齋,最慘都係四個小朋友。
貧賤家庭百事哀,兩公婆日日喊窮,Steven仲不時叫網民捐錢畀佢養家,雯雯又試過搞收費IG幫補家計,但到頭來都係得個吉!鬼咩,長貧難顧呀,就算網民心地善良,出錢出得一時,都冇可能出得一世。再講吖,每個人都要為自己負責,別人又唔係欠咗佢哋,做乜要幫佢哋養仔先?
嗱,最初唔少人出於惻隱之心,可憐幾個小朋友冇米落肚,都願意施以援手,但有人唔爭氣,乜都係老奉咁款,郁啲攤大手板,早已超出別人容忍範圍。最抵死係,呢兩公婆每次嗌離婚,轉個頭又會生多件,明知餐搵餐食餐餐清,何必呢?Condom好貴咩?
究竟呢兩公婆欠咗幾耐租,先至會被業主Cut電呢?其實業主遇上咁嘅租客,一樣好難頂。
唉,最可憐係小朋友又燒又嘔,病到七彩,雯雯話自己受到應有教訓,被鬧乞兒都唔介意。唔知呢兩公婆幾時先至明白,淪落到如此田地係自己攞嚟?都話咯,Steven如果生生性性,就算在娛樂圈未能大紅大紫,搵兩餐一定冇問題。當年同佢拍檔的Kenny,一樣長做長有。既然係人的問題,老公又係自己揀,雯雯都無謂怨天怨地咯。